บลจ.กรุงไทยเชื่อสหรัฐฟื้นตั้งกองทุนซื้อหุ้น
บลจ.กรุงไทย มองสหรัฐฟื้น คลอดกองทุนทริกเกอร์ฟันด์ลุยซื้อหุ้น ตั้งเป้ากำไร 11% ภายใน 11 เดือน ประเมินเงินทุนไหล 7.5 แสนล้านเหรียญสหรัฐจ่อไหลเข้าตลาดหุ้นสหรัฐ
22 มี.ค. 2554

บลจ.กรุงไทย มองสหรัฐฟื้น คลอดกองทุนทริกเกอร์ฟันด์ลุยซื้อหุ้น ตั้งเป้ากำไร 11% ภายใน 11 เดือน ประเมินเงินทุนไหล 7.5 แสนล้านเหรียญสหรัฐจ่อไหลเข้าตลาดหุ้นสหรัฐ
นายสมชัย บุญนำศิริ  กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย  เปิดเผยว่า  บริษัทเปิดจำหน่ายกองทุนเปิดเคแทม ยูเอส ทริกเกอร์  ฟันด์  ( KTUR ) ในวันที่  22 มี.ค. - 4 เม.ย. นี้ อายุโครงการประมาณ 11 เดือนหรืออาจต่ำกว่า 11 เดือน  หากมูลค่าหน่วยลงทุนไม่ต่ำกว่า 11.30 บาท ต่อหน่วยเป็นเวลา 3 วันทำการติดต่อกัน โดยกองทุนตั้งเป้าผลตอบแทน 11% สามารถลงทุนขั้นต่ำ 10,000  บาท 
กองทุนจะเน้นลงทุนในหน่วยลงทุนของอีทีเอฟหุ้นที่จดทะเบียน ในตลาดหลักทรัพย์ ของประเทศสหรัฐอเมริกาในกลุ่มอุตสาหกรรมที่มีอัตราการเติบโตสูง ซึ่งสะท้อนผลการดำเนินงานของตราสารทุน โดยเฉลี่ยในรอบปีบัญชีไม่น้อยกว่า  65% ของมูลค่าทรัพย์สินสุทธิของกองทุน และลงทุนในต่างประเทศไม่น้อยกว่า 80% ของมูลค่าทรัพย์สินสุทธิของกองทุน  โดยส่วนที่เหลือจะลงทุนในตราสารแห่งทุน  ตราสารแห่งหนี้  เงินฝาก และหรือ ตราสารอื่นใด ตามที่คณะกรรมการกำกับหลักทรัพย์และตลาดหลักทรัพย์ (ก.ล.ต.) กำหนด 
ฝ่ายวิจัย ของบลจ. กรุงไทย  คาดการณ์ว่า  เศรษฐกิจสหรัฐฯ มีการขยายตัวสูงขึ้นจาก 1.7% ในไตรมาสที่  2 ปี 2553 มาอยู่ที่ประมาณ 4% ในไตรมาสที่ 2 ปี 2554  การปรับสูงขึ้นของเศรษฐกิจสหรัฐฯ น่าจะส่งผลให้ทิศทางของเศรษฐกิจและการบริโภคปรับตัวดีขึ้น และคาดว่าจะส่งผลให้การลงทุนในตลาดหลักทรัพย์ปรับตัวสูงขึ้น   
ทั้งนี้  รัฐบาล และธนาคารกลางสหรัฐฯ ยังคงใช้มาตราการการเงินการคลังที่ผ่อนคลาย ซึ่งคาดว่าจะส่งผลให้สภาพคล่องในตลาดอยู่ในระดับสูง และน่าจะทำให้มีเม็ดเงินบางส่วนไหลเข้ามาลงทุนในตลาดหุ้น  มีการปรับเงินลงทุนจากตราสารหนี้ มาลงทุนในสินทรัพย์เสี่ยงมากขึ้น  เนื่องจากความเป็นไปได้ในการเกิด Double Dip ในสหรัฐฯ ลดลงมาก ส่งผลให้เงินลงทุนเริ่มไหลจากการลงทุนในตราสารหนี้มาลงทุนในสินทรัพย์เสี่ยงมากขึ้น ซึ่งหุ้นก็เป็นหนึ่งในสินทรัพย์เสี่ยงที่น่าจะได้รับผลประโยชน์จากการปรับการลงทุนดังกล่าว โดยคาดว่าจะมีเม็ดเงินลงทุนสูงถึง 7.5 หมื่นล้านเหรียญสหรัฐฯ ที่จะไหลเข้ามาลงทุนในตลาดหุ้นจากการปรับพอร์ตการลงทุนดังกล่าว
นอกจากนี้  บริษัทยังเปิดจำหน่ายกองทุนเปิดกรุงไทย ฟอเรน  ฟิกซ์อินคัม 4 เดือน 3  ( KTF4M3 )  เสนอขายในวันที่ 23 - 29 มี.ค.2554   โดยกองทุนจะเน้นลงทุนในตั๋วเงินคลังที่ออกโดยรัฐบาลอิสราเอล  ทั้ง 100%  โดยผู้ลงทุนจะได้รับผลตอบแทนประมาณ 2.60%   ต่อปี